b'\n_START_ARTICLE_\nArici\n_START_SECTION_\nDescrierea speciei\n_START_PARAGRAPH_\nAriciul este un mamifer mic care apar\xc8\x9bine ordinului insectivorelor, av\xc3\xa2nd o lungime a corpului de p\xc3\xa2n\xc4\x83 la 33 de cm. Greutatea variaz\xc4\x83 de la 800-1200g, \xc3\xaen dependen\xc8\x9b\xc4\x83 de specie. Ei au membre mici \xc8\x99i puternice, membrele posterioare fiind pu\xc8\x9bin mai mari \xc8\x99i musculoase ca cele anterioare. Membrele au c\xc3\xa2te 5 degete, unde primul \xc8\x99i ultimul deget sunt mai mici \xc3\xaen compara\xc8\x9bie cu celelalte degete \xc8\x99i nu au gheare. Au ni\xc8\x99te ochi mici \xc8\x99i o ureche extern\xc4\x83 slab dezvoltat\xc4\x83. Au un bot mic \xc8\x99i ascu\xc8\x9bit, cu o acuitate olfactiv\xc4\x83 foarte dezvoltat\xc4\x83. Partea dorsal\xc4\x83 \xc8\x99i lateral\xc4\x83 a corpului este acoperit\xc4\x83 cu ni\xc8\x99te ace lungi \xc8\x99i ascu\xc8\x9bite, alc\xc4\x83tuite din cheratin\xc4\x83 \xc8\x99i av\xc3\xa2nd o lungime de 10-20 de mm. Pe corpul unui arici pot fi p\xc3\xa2n\xc4\x83 la 15.000 de astfel de ace._NEWLINE_Se deosebesc, \xc3\xaen Europa, dup\xc4\x83 ariile de r\xc4\x83sp\xc3\xa2ndire predominant\xc4\x83, \xc3\xaen est Erinaceus concolor (cel \xc3\xaent\xc3\xa2lnit \xc8\x99i \xc3\xaen Rom\xc3\xa2nia), iar \xc3\xaen vest Erinaceus europeus.\n_START_SECTION_\nReproducerea\n_START_PARAGRAPH_\nAricii se reproduc \xc3\xaen sezonul cald, adic\xc4\x83 din mai p\xc3\xa2n\xc4\x83 \xc3\xaen august. Perioada de gesta\xc8\x9bie dureaz\xc4\x83 35-55 zile. De obicei se nasc 2-9 pui.\n_START_SECTION_\nHrana\n_START_PARAGRAPH_\nAnterior clasifica\xc8\x9bi \xc3\xaen ordinul Insectivora, aricii sunt totu\xc8\x99i mamifere omnivore. Ei m\xc4\x83n\xc3\xa2nc\xc4\x83 insecte, melci, broa\xc8\x99te, \xc8\x99erpi, ou\xc4\x83 de p\xc4\x83s\xc4\x83ri, hoituri de animale, ciuperci, r\xc4\x83d\xc4\x83cini ale unor ierburi, fructe de p\xc4\x83dure, pepeni verzi \xc8\x99i pepeni galbeni.\n_START_SECTION_\nArealul de r\xc4\x83sp\xc3\xa2ndire\n_START_PARAGRAPH_\nAricii pot fi g\xc4\x83si\xc8\x9bi \xc3\xaen gr\xc4\x83dina ta, stepe, silvostepe, savane, p\xc4\x83duri rare \xc8\x99i, uneori, pe terenuri cultivate. Ei sunt prezen\xc8\x9bi \xc3\xaen zonele temperate \xc8\x99i calde din Europa, \xc3\xaen Africa (\xc3\xaen afar\xc4\x83 de Sahara) \xc8\x99i \xc3\xaen zonele temperate \xc8\x99i calde ale Asiei (\xc3\xaen afar\xc4\x83 de peninsula Indochina). \xc3\x8en secolul al XIX-lea \xc3\xaen Noua Zeeland\xc4\x83 a fost introdus cu succes ariciul european.'